དགེ་འདུན་གྱི་ཞལ་གྲངས་ལ་སྡེ་སྲིད་སངས་རྒྱས་རྒྱ་མཚོས་བརྒྱ་དང་གཅིག་འཛུགས་པ་གནང་ཞིང་།རྒྱལ་དབང་སྐུ་ཕྲེང་བཅུ་གསུམ་པའི་སྐབས་སུ་དགེ་འདུན་གྱི་ཞལ་གྲངས་བརྒྱ་དང་བཅོ་ལྔའི་ཚད་གཞི་བཟོ་གནང་མཛད་པས་ཕྱིས་སུ་སྤྱི་ལོ་༡༩༥༩ལོའི་བར་དེ་ལྟར་གནས།དགོན་པ་དེའི་སྒྲིག་གཞིའི་ལས་སྣེ་མི་སྣ་ནི་གནས་ཆུང་ཆོས་སྐྱོང་གི་སྐུ་རྟེན་ཏཱ་བླ་མ་དང་།དེའི་འོག་གནས་ཆུང་སྡེ་པ།མཆོག་སྤྲུལ་རིན་པོ་ཆེ།དེའི་འོག་སློབ་དཔོན།དབུ་མཛད།དགེ་བསྐོས།ཆོས་སྐྱོང་གི་དྲུང་ཡིག་དང་།སྐུ་མདུན་ཞེས་ཆོས་སྐྱོང་སྐུ་ཕེབས་སྐབས་ཞབས་ཞུ་བ་གཉིས་སོགས་ཡོད།